钦定古今图书集成/方舆汇编/边裔典/第115卷 > 《开平书事六首》前人
## 钦定古今图书集成/方舆汇编/边裔典/第115卷 > 《开平书事六首》前人

旧俗便弓马，新妆称绮罗。平原芳草歇，古戍暮云多。
翠袖调鹦鹉，金鞭控骆驼。“上楼看月色，无酒奈君何。”

其二

绝域秋风早，殊方使客还。河冲秦日塞，地接汉时关。
万里悲青冢，兼程过黑山。从容陪国论，咫尺近天颜。

其三

地势斜临北，河流稳向东。龙庭行万里，虎路达三崚。
胡女裁皮服，奚儿控角弓。长吟对《落景》，独坐感飞蓬。

其四

北海何人到，西天此路通。寻经舍卫国，避暑《醴泉宫》。
盛夏不挥扇，平时常起风。遥瞻仙仗簇，复有彩云笼。

其五

夜雪沙陀部，春风敕勒川。生涯惟酿黍，乐事在弹弦。
不用临城将。何须负郭田。双雕来海外。一箭落天边。

其六

野外山横塞，天涯水绕羌。登高一俯仰，即事几炎凉。
日晚雕声急，冰寒马足伤。我怀增感慨，谁与细平章。